Baren er fyldt op i Club Wolf i Jomfru Ane Gade, nu mangler der bare grønt lys til at åbne.

Opdateret klokken 13.30 med oplysningen om, at Statsministeriet har indkaldt til pressemøde i dag onsdag  klokken 18.30. Hos Club Wolf i Aalborg hersker der onsdag formiddag spænding. For er det i dag, der kommer en melding om, at restriktionerne endelig forsvinder, så natklubber kan genåbne? Epidemikommissionen har indstillet til, at det efter 31. januar ikke længere er nødvendigt med restriktioner som eksempelvis nedlukning af natteliv, krav om coronapas, mundbind med videre. Og hos Club Wolf er baren fyldt op, der er bestilt varer hjem, og man er helt klar til genåbning. - Vi håber virkelig, at restriktionerne forsvinder. Vi har stået klar længe. Vi kan tænde lyset, og så kører vi, siger Mikkel Bøgelund, der ejer Club Wolf sammen med Lasse Bøgelund. Allerede masser af bookinger Hvis restriktionerne forsvinder, er Club Wolf klar til at lukke gæster ind fra 4. februar. - Og der er allerede masser af bookinger, så det ser rigtig godt ud, siger Mikkel Bøgelund. Natklubberne har i størstedelen af perioden siden 11. marts 2020 været lukket ned under skiftende coronarestriktioner. For Club Wolf har det betydet, at de i perioden har haft åbnet 23 dage uden restriktioner og 53 dage med restriktioner. - Det vil være helt fantastisk, hvis vi får lov at åbne helt igen, siger Mikkel Bøgelund. Kompensation dækker ikke helt Ud over at se en masse glade mennesker i natklubben, ser Mikkel Bøgelund også frem til, at der kommer penge i kassen. Den kompensation, Club Wolf har modtaget under nedlukningen, modsvarer ikke den omsætning, som eksempelvis december kunne have givet. - Vi ejer selv vores bygninger, så vi er ikke så hårdt ramt som andre. Men selvfølgelig ser vi frem til at have masser af gæster igen, siger Mikkel Bøgelund. Statsministeriet har indkaldt til pressemøde om coronasituationen klokken 18.30 onsdag - et pressemøde, Mikkel Bøgelund vil følge med stor interesse.